KIRJALLINEN KYSYMYS E-1242/01 esittäjä(t): Juan Naranjo Escobar (PPE-DE) komissiolle. Etälääketiede Euroopassa.



Virallinen lehti nro 040 E , 14/02/2002 s. 0028 - 0029



KIRJALLINEN KYSYMYS E-1242/01 esittäjä(t): Juan Naranjo Escobar (PPE-DE) komissiolle (26. huhtikuuta 2001) Aihe: Etälääketiede Euroopassa Madridissa äskettäin järjestetyn ensimmäisen kansainvälisen etälääketiedekonferenssin aiheena oli tietoyhteiskunnan tekniikkojen soveltaminen lääketieteeseen. Ensimmäiset tulokset osoittavat, että videokonferenssien kautta toimiva etäkonsultaatiojärjestelmä vähentää 75 prosentilla suunniteltuja sairaalakäyntejä ja jopa 90 prosentilla ensiapukäyntejä. Madridissa sijaitsevassa Hospital Severo Ochoa -sairaalassa on vuodesta 1999 lähtien kokeiltu yhdessä samassa kaupungissa sijaitsevan Complutensen yliopiston biotekniikka- ja etälääketiederyhmän kanssa etälääketiedettä kotidialyysissa. Kokeilu kuuluu Euroopan unionin rahoittaman Attract-hankkeen piiriin. Tämä on ensimmäinen tämäntyyppinen kokeilu Euroopassa. Yhdysvallat ja Kanada soveltavat yleisesti etälääketiedettä monilla aloilla. Mikä on komissio arvio Euroopassa tähän mennessä sovelletusta etälääketieteestä? Miten komissio aikoo tarvittaessa vauhdittaa etälääketieteen yleistä käyttöönottoa siten, että voimme kuroa kiinni pohjoisamerikkalaisten maiden etumatkan? Erkki Liikasen komission puolesta antama vastaus (3. syyskuuta 2001) Komissio on tutkinut Pohjois-Amerikan ja Euroopan maiden kustannustehokkaiden siviilikäytössä olevia etälääketiedepalveluja ja todennut, että Euroopan tilanne tällä alalla on rohkaiseva verrattuna Pohjois-Amerikan tilanteeseen. Komission rahoittamalla tutkimuksella (etenkin tutkimusta ja teknologista kehittämistä koskevan kolmannen puiteohjelman jälkeen) on ollut merkittävä rooli: joitakin hankkeissa kehitettyjä tuotteita on jo saatettu markkinoille jäsenvaltioissa ja EU:n ulkopuolella. Etälääketiede on tärkeä väline iäkkään väestön ja kroonisten sairauksien hoidossa. Markkinoille on saatettu patologian ja radiologian alan etäsovelluksia, jotka mahdollistavat etäkonsultaation ja lausunnon pyytämisen toiselta lääkäriltä. Näitä sovelluksia markkinoiva yhtiö aikoo saattaa ne markkinoille myös Yhdysvalloissa. Kliinisten kokeiden elektroniseen hallintaan kehitetty sovellus on laajalti validoitu (6 000 sydäntautipotilasta) ja lääkeyhtiöt käyttävät sitä maailmanlaajuisessa kliinisessä tutkimuksessa. Kyseinen tuote on alan markkinajohtaja. Sen markkinoille saattamiseen osallistuva yritys on kasvanut 30 työntekijän yritykseksi siitä, kun se perustettiin komission rahoittaman hankkeen yhteydessä. Kolmas yritys perustettiin verkkopohjaisen potilaskorttijärjestelmän kehittämisen jatkotoimena. On syytä huomauttaa, että mainitut kolme yritystä ovat tehneet yhteistyötä kilpailukykynsä parantamiseksi. Mainitut kolme tuotetta on näin ollen yhdistetty ja saatetaan pian markkinoille integroituna tuoteryhmänä. Integrointi on juuri validoitu: kyseiset kolme tuotetta toimivat yhdistetysti siirtoportaalissa, jota käytetään luovuttajien ja vastaanottajien yhteensopivuuden tarkistamiseen munuais- ja vähemmässä määrin maksasiirroissa joissakin Länsi- ja Itä-Euroopan maissa. Nämä ovat vain esimerkkejä yhteisön rahoittaman tutkimuksen menestyksestä etälääketieteen alalla. Lisäksi tapahtuu jatkuvaa vaihtoa pohjoisamerikkalaisten ja eurooppalaisten tutkijoiden välillä. Eurooppalaiset hankkeet ovat usein mukana kansainvälisissä etälääketiedekonferensseissa. Komissio on myös ryhtynyt tunnistamaan validoitujen tuotteiden laajemman käyttöönoton pullonkauloja. Yksi mahdollinen aloite on koordinoida komission lähestymistapaa suurimpien käyttäjäryhmien - kuten terveydenhoidon ammattilaisten ja lääkeyhtiöiden järjestöjen - yhteydessä, jotta voitaisiin varmistaa, että kustannustehokkuuden lisäksi myös lääkinnällisiä hyötyjä vahvistetaan ja hyödynnetään mahdollisimman tehokkaasti. Tällaisen toiminnan tulokset auttaisivat kokoamaan tarvittavat tiedot ja huomiot, joiden avulla jäsenvaltiot voisivat mukauttaa käyttöönottostrategioitaan. Tässä yhteydessä komissio on jo perustanut neljännen TTK-puiteohjelman (1994-1998) jälkeen jäsenvaltioiden terveysministeriöiden edustajien työryhmän. Jäsenvaltioiden edustajia on pyydetty esittämään nykyiset kansalliset strategiat terveydenhoidon telemaattisten palveluiden, etälääketiede mukaan luettuna, käyttöönottamiseksi Euroopassa. Parlamentin jäsenelle ja parlamentin sihteeristöön toimitetaan kopio Telemedicine Glossary -työasiakirjan 3. painoksesta, jossa on muun muassa yhteenveto hankekohtaisista tuloksista.